Gratis vakansie as jy, vrou, agter 5 mans sal skoonmaak | Netwerk24
Deur Brümilda Swartbooi 14 November 2019 06:10
Gesoek: 'n Vrou wat bereid is om vir net meer as twee weke agter vyf mans skoon te maak en te kook terwyl hulle vakansie hou.
Dit is die "vakature" in Hentiesbaai wat 'n groep mans Woensdag in Die Burger geadverteer het.
" 'n Geleentheid van 'n dame word benodig vir kosmaak en opruim vir vyf mans tydens 'n visvangvakansie in Hentiesbaai. In ruil sal die gekose kandidaat se volle vakansie, wat sy ook mag geniet, gratis vir haar wees. Wat dan enige verblyf, vervoer en kos insluit," lui die advertensie.
Daarby is 'n kontaknommer vir ene JP van Zyl. Van Zyl het nie Woensdag sy selfoon beantwoord nie. 'n Vrou het in 'n stadium sy foon geantwoord en gesê baie mans en vroue het reeds gebel oor die werk. Volgens haar het die mans geen bybedoelings nie.
Kyk 'n mens na Van Zyl, van Brackenfell in die Kaap, se Facebook-blad, is dit duidelik die man hou van visvang. Of hy en sy vriende die spreekwoordelike grote gaan intrek met die advertensie, moet nog gesien word.